Master of Puppets
Master of Puppets treći je studijski album američke heavy metal grupe Metallica. Izdavačka kuća Elektra Records objavila ga je 3. marta 1986. godine. Snimljen je u Sweet Silence Studiosu s producentom Flemmingom Rasmussenom i prvi je uradak grupe koji je objavio poznatiji izdavač. Master of Puppets posljednji je album na kojem je svirao basista Cliff Burton, koji je kasnije poginuo u saobraćajnoj nezgodi u Švedskoj tokom promotivne turneje za taj album. Album Master of Puppets dostigao je broj 29 na Billboardu 200 i postao prvi thrash metal album u SAD-u koji je dobio platinasti status. Ostvario je šestostruki platinasti tiraž, a to je potvrdila Američka muzička izdavačka industrija Recording Industry Association of America (RIAA) 2003. godine, nakon što je u Sjedinjenim Državama prodan u šest miliona primjeraka. Dobio je izvrsne ocjene muzičkih kritičara i uvršten je među najbolje muzičke albume na listama nekoliko muzičkih časopisa. Dinamična i virtuozna muzika i angažovani politički tekstovi u pjesmama dobili su pohvale čak i od muzičkih kritičara izvan heavy metal zajednice. Smatra ga se vrhuncem karijere Metallice i jedan je od najutjecajnijih heavy metal albuma. Mnoge muzičke grupe iz svih žanrova heavy metal muzike uradile su obrade nekih pjesama s tog albuma, uključujući i muzičke albume koje su te grupe snimile u znak poštovanja prema muzici grupe Metallica i samom albumu Master of Puppets. Taj se album smatra "kulturno, historijski ili estetski veoma značajnim", što je bilo razlog da se čuva u Nacionalnom centru za registar Kongresne biblioteke Sjedinjenih Američkih Država za 2016. godinu. Samo 450 snimaka drugih muzičara postiglo je ovakav uspjeh, a Master of Puppets prvi je heavy metal album koji je uvršten u muzičku zbirku nacionalne biblioteke. Omot albuma dizajnirali su članovi Metallice i Peter Mensch, a naslikao ga je Don Brautigam. Metallica je nakon izdavanja albuma krenula na petomjesečnu američku turneju u znak podrške Ozzyju Osbourneu. Evropska turneja otkazana je nakon što je bassista Cliff Burton smrtno stradao u junu 1986. godine u saobraćajnoj nesreći. Nakon par mjeseci grupa Metallica pokrenula je audiciju za novog basistu, na kojoj će kao novi član grupe biti primljen Jason Newsted. U čast 20. godišnjice snimanja albuma Master of Puppets Metallica je krenula na turneju pod nazivom "Escape from the Studio '06" na kojoj su odsvirali album u cijelosti.